ASPECTE PRIVIND ACTIVITATEA INSTITUŢIILOR UNIUNII EUROPENE ÎN PERIOADA IULIE - AUGUST 2002

 

1. PREAMBUL

 

Conform declaraţiilor preşedintelui executivului comunitar, Romano Prodi, Uniunea trebuie să-şi intensifice eforturile în trei direcţii, şi anume: 

- o politică externă mai eficientă şi un rol mai important pe scena internaţională; 

- o cooperare mai strânsă între statele membre în domeniul securităţii şi justiţiei şi în lupta împotriva crimei organizate şi a imigraţiei clandestine; 

- o mai bună coordonare a politicii economice şi financiare.

Aceste trei aspecte reprezintă, în opinia majorităţii liderilor politici şi ai organismului european, bazele noii construcţii comunitare extinse. 

Pentru ca mecanismele de funcţionare ale Uniunii Europene să conducă la aceste puncte cheie ale strategiei sale, Romano Prodi a insistat asupra a “trei procese strâns legate între ele, care reţin atenţia Comisiei Europene în cel de-al doilea semestru al acestui an: extinderea UE, reformele instituţionale şi dezvoltarea durabilă".

Cu prilejul prezentării în Parlamentul European a priorităţilor Comisiei în următoarele şase luni, Romano Prodi a menţionat că executivul comunitar va putea indica, la Consiliul European din luna octombrie a.c., ţările pe care UE le consideră pregătite pentru aderare. Totodată, organismul european va acţiona pentru impulsionarea procesului de aliniere la acquis-ul comunitar, “fără a ridica noi bariere în cadrul continentului”. Comisia depune eforturi pentru ca negocierile de aderare să se încheie la Copenhaga, în cadrul Conferinţei Interguvernamentale care va avea loc în perioada 12-13 decembrie a.c., dar, până atunci, "Cei 15" trebuie să ajungă la un acord privind problemele bugetare şi ajutoarele directe pentru agricultori. Totodată, se vor actualiza “foaia de parcurs” şi strategia de preaderare pentru România şi Bulgaria.

"Tratatul de la Nisa va introduce, din momentul ratificării sale, reformele necesare extinderii", a spus Romano Prodi, referindu-se la cea de-a doua prioritate a Comisiei Europene. "Între timp, însă, este necesară luarea unor decizii de fond privind natura politică şi arhitectura instituţională a viitoarei Uniuni Europene", a apreciat şeful executivului comunitar. Dezbaterea privind viitorul Europei abordează toate aceste subiecte în cadrul Convenţiei. Romano Prodi a reafirmat că reformele, fără modificarea Tratatului, trebuie să avanseze în acelaşi ritm în toate instituţiile, cu scopul de a se asigura o guvernare "mai solidă şi mai democratică a Uniunii".

"Conceptul de dezvoltare durabilă este permanent prezent în preocupările Comisiei Europene", a afirmat Romano Prodi, abordând cel de-al treilea mare obiectiv al executivului comunitar. "Se vorbeşte deseori despre dezvoltare durabilă, obiective pe termen lung pentru politicile economice, sociale şi în materie de mediu înconjurător, dar nu trebuie să fie uitate aspectele socio-politice precum dezvoltarea exerciţiului democraţiei, buna guvernare, dialogul politic, reformele sociale şi economice".

În discursul său, preşedintele Comisiei Europene a apreciat că "Uniunea Europeană trebuie să se prezinte ca un model de eficienţă democratică în ceea ce priveşte aceste trei priorităţi prezentate. Uniunea constituie, în prezent, singurul exemplu de gestionare democratică şi supranaţională a globalizării".

 

 

2. DEZBATERI PRIVIND EXTINDEREA UNIUNII EUROPENE

 

În cursul unei reuniuni care a avut loc la 24 iulie a.c., cei 20 de membri ai Comisiei Europene au discutat din nou despre posibilitatea ca istoricul proces al extinderii UE spre Est să sufere o amânare, ca urmare a uriaşelor dificultăţi care se prefigurează.

Potrivit purtătorului de cuvânt al ogranismului european, mai mulţi comisari s-au arătat adepţii analizării ipotezei ca statele candidate, în principiu zece, să adere cel mai devreme la 31 iulie 2004 sau cel mai târziu la 1 ianuarie 2005, şi nu la 1 ianuarie 2004 cum este prevăzut. În cazul în care va avea loc amânarea extinderii, ţările candidate nu vor putea participa, în calitate de parteneri la alegerile pentru Parlamentul European, prevăzute pentru iunie 2004.

Analiştii politici au scos în evidenţă faptul că discuţiile neoficiale care s-au făcut auzite în ultimele luni au început să prindă contur în instituţiile europene şi în unele documente oficiale ale Comisiei privind extinderea, publicate în luna iulie a.c. Astfel, a fost schimbat în documentele elaborate de Comisie, enunţul "1 ianuarie 2004" cu "în cursul anului 2004". 

La problemele complexe ale calendarului destul de presant, fără a uita de referendumul din Republica Irlanda privind ratificarea Tratatului de la Nisa, s-au adăugat anul acesta opoziţia Germaniei, Olandei, Suediei şi Marii Britanii privind acceptarea hotărârii iniţiale de finanţare a costurilor extinderii estimate la 42 de miliarde de euro pentru perioada 2004-2006, costuri în care sunt incluse fondurile destinate agriculturii din statele candidate.

"Comisia Europeană nu doreşte ca extinderea să întârzie, dar trebuie să fim pregătiţi pentru această eventualitate", au subliniat oficialii europeni. Comisarul pentru problemele extinderii, Guenter Verheugen, a exprimat necesitatea ca instituţiile europene să fie pregătite pentru această posibilă amânare, având în vedere că, în opinia sa, "există anumite riscuri".

Actualul calendar de lucru la nivel european prevede următoarele: în cursul acestei toamne va fi organizat al doilea referendum în Republica Irlanda privind Tratatul de la Nisa. Dacă rezultatul este pentru a doua oară negativ, amânarea extinderii va fi inevitabilă. În luna decembrie a.c., urmează să se încheie negocierile de aderare, în principiu cu zece ţări (Lituania, Letonia, Estonia, Polonia, Republica Cehă, Slovacia, Ungaria, Slovenia, Cipru şi Malta). În aprilie 2003 urmează să se redacteze Tratatul de Aderare ce va trebui ratificat în lunile următoare. Mai multe ţări candidate au anunţat că vor organiza referendumuri, ceea ce va prelungi procesul cu câteva luni.

Actualii 15 membri ai UE vor fi, de asemenea, obligaţi să ratifice Tratatul de Aderare. Viitoarele state membre vor elabora apoi legi specifice, menite să reglementeze participarea lor la alegerile din iunie 2004 pentru Parlamentul European. La summit-ul UE de la Goeteborg de anul trecut, s-a convenit ca aceste state să participe la alegeri în calitate de membre. Dacă va avea loc amânarea, locurile lor vor rămâne vacante, urmând să fie ocupate ulterior. "Este logic ca un organism precum Comisia Europeană să analizeze mai multe scenarii", au comentat oficiali ai organismului comunitar, "deoarece posibilitatea unei abateri de la calendar este posibilă".

La dezbaterea din Comisie s-a adăugat şi un alt dezacord legat direct de aceste probleme. Pentru a dispune de personal suficient în momentul extinderii, Comisia Europeană a solicitat angajarea a circa 500 de funcţionari suplimentari (care li se adaugă celor 12.000 actuali), însă Consiliul UE, unde sunt reprezentate guvernele "celor 15", a respins cererea, pentru a nu împovăra bugetul comunitar.

 

Conferinţele de aderare la UE

 

Potrivit analiştilor şi observatorilor, prima rundă a conferinţelor de aderare a ţărilor candidate şi UE desfăşurată sub preşedinţia daneză a UE, la 29 şi 30 iulie a.c., la Bruxelles, nu a adus nici o surpriză. Ţările candidate au închis provizoriu negocierile la toate capitolele pe care şi le-au propus pentru această rundă şi nu au fost închise alte capitole decât cele prevăzute. Opt dintre ţările candidate au încheiat în cursul acestei runde negocierile privind diferite capitole, dintre care două foarte importante, în cazul Poloniei şi cel al Estoniei. Astfel, Polonia a închis negocierile la capitolul "Justiţie şi Afaceri Interne", singurul din această rundă, ajungând cu Uniunea Europeană la un acord privind controlul frontierelor după extindere. În prezent, Polonia are 26 de capitole închise. În cursul aceleiaşi reuniuni, Estonia a închis, de asemenea, un capitol de negociere, cel în domeniul energetic, urmând să-şi armonizeze legislaţia din domeniul liberalizării energiei cu cea comunitară până în anul 2008, iar până în 2012 trebuie să aplice noua etapă de liberalizare pe care UE o va adopta în curând.

"Este un exemplu tipic de capitol de negociere care a necesitat eforturi enorme din partea unuia dintre statele candidate", a recunoscut ambasadorul danez, Poul Christoffersen, amintind că Estonia, care are acum 28 de capitole închise, are nevoie de timp pentru a-şi restructura producţia de electricitate.

Preşedinţia daneză intenţionează să încheie toate capitolele non-bugetare de negociere cu statele candidate până la sfârşitul lunii octombrie a.c., pentru a se consacra apoi unui subiect delicat: negocierile bugetare asupra ajutoarelor agricole şi regionale.

La rândul lor, Malta, Slovacia, Slovenia şi Ungaria au închis negocierile la capitolul "Politică regională". Ungaria a închis în cursul aceleiaşi runde capitolul "Cultură şi audio-vizual", Bulgaria - "Uniune vamală" şi România - "Politică industrială".

Ţările candidate cu cele mai multe capitole închise până acum sunt Cipru, Estonia, Slovenia şi Lituania, care au închis toate cele 28 de capitole nebugetare. Slovacia şi Letonia au 27 de capitole închise, Ungaria şi Polonia - câte 26, Republica Cehă - 25 şi Malta - 24. Bulgaria şi România, care nu vor fi incluse în extinderea din 2004, au în prezent 21 şi, respectiv, 13 capitole închise.

Ambasadorul danez la UE, Poul Christoffersen, a salutat progresele înregistrate de ţările candidate, îndeosebi în ce priveşte Cipru, Estonia, Slovenia şi Lituania. La polul opus a menţionat însă Malta, care înregistrează o încetinire a negocierilor, rămânând cu 6 capitole pe care trebuie să le închidă în cursul acestei toamne. Poul Christoffersen a apreciat că Malta mai are de rezolvat o serie de probleme importante de ordin tehnic pentru a recupera rămânerile în urmă.

Directorul general pentru extindere din cadrul Comisiei Europene, Eneko Landaburu, a criticat, însă, modalitatea evaluării progresului unei ţări în funcţie de numărul capitolelor încheiate, afirmând că o ţară nu poate fi considerată pregătită pe deplin pentru aderare fără a dispune de capacitatea administrativă necesară unui asemenea pas. Oficialul european a amintit că, pe lângă negocierea unor capitole dificile cum este “Concurenţa” cu 5 dintre cele 10 state candidate care vor fi primite în Uniune în anul 2004, “Cei 15” trebuie să ajungă la o poziţie comună şi în ceea ce priveşte finanţarea extinderii.

"Preşedinţia spaniolă nu a reuşit să ajungă la o poziţie comună în privinţa subvenţiilor agricole directe. Dacă nu există unanimitate între statele membre, există riscul unor întârzieri în procesul de extindere", a avertizat Eneko Landaburu. Atât el cât şi ambasadorul danez la UE au reamintit în declaraţiile lor şi riscul unui eventual al doilea vot negativ al electoratului irlandez la referendumul din toamna acestui an privind ratificarea Tratatului de la Nisa.

 

 

3. REUNIUNEA MINIŞTRILOR AFACERILOR EXTERNE AI STATELOR MEMBRE ALE UNIUNII EUROPENE DE LA ELSINORE (DANEMARCA)

 

Şefii diplomaţiilor statelor membre ale Uniunii Europene s-au întâlnit în perioada 30-31 august a.c. în localitatea Elsinore din Danemarca, pentru o reuniune consacrată extinderii Uniunii şi conflictului din Orientul Mijlociu. Pe agenda întâlnirii au fost incluse şi alte subiecte cum ar fi ofensiva militară americană împotriva Irakului, Curtea Penală Internaţională, conflictul dintre India şi Pakistan, precum şi refacerea ţărilor din Europa Centrală, devastate de inundaţii.

În prima zi a întâlnirii a fost abordată situaţia extinderii UE, cu patru luni înaintea summit-ului UE de la Copenhaga, unde ar trebui să fie desemnate statele candidate care vor fi acceptate ca membre ale Uniunii începând cu 2004.

Într-o scrisoare adresată omologilor săi, şeful diplomaţiei daneze, Per Stig Moeller, a reamintit că este necesar ca, până la sfârşitul toamnei, "să se identifice puncte de vedere comune în privinţa tuturor subiectelor aflate în suspans". În acest sens, el a afirmat că, pentru a evita orice întârziere, "UE ar trebui ca până la începutul lunii noiembrie să prezinte propunerile financiare pentru ţările candidate", membrii UE având opinii diferite în privinţa acordării ajutoarelor directe destinate agricultorilor din Europa de Est. Franţa, principala beneficiară a Politicii Agricole Comune, doreşte menţinerea acordării ajutoarelor.

Pe parcursul lucrărilor, miniştrii au evaluat şi poziţia actuală a Turciei în raport cu Uniunea Europeană. La începutul lunii august a.c., membrii parlamentului turc au votat abolirea pedeapsei cu moartea şi au făcut concesii privind drepturile culturale ale kurzilor solicitându-se, în acelaşi timp, o dată certă pentru începerea negocierilor de aderare la UE.

Oficialii europeni au dezbătut şi condiţiile de integrare ale României şi Bulgariei, care doresc să devină membre ale UE în 2007, precum şi relaţiile cu Ucraina, Republica Moldova şi Belarus, "viitoare state învecinate ale Uniunii Europene".

Miniştrii afacerilor externe ai ţărilor membre UE au reafirmat în cadrul reuniunii de la Elsinore, dorinţa de a încheia prima serie a negocierilor de aderare la sfârşitul anului 2002. "Am confirmat calendarul (...) Nu mai avem decât de finalizat această problemă", a declarat şeful diplomaţiei daneze, referindu-se la cele patru luni rămase pentru închiderea negocierilor în vederea aderării la UE a zece noi state în 2004. În acest scop, "Cei 15" vor decide asupra unor puncte de vedere comune până la summit-ul care va avea loc la Bruxelles, în perioada 24-25 octombrie a.c.

"Calendarul nostru este realist. Avem o ocazie excelentă de a încheia negocierile în luna decembrie", a apreciat comisarul european pentru extindere, Guenter Verheugen.

Per Stig Moeller a insistat asupra importanţei istorice a extinderii cu zece noi membri (Polonia, Ungaria, Republica Cehă, Slovacia, Slovenia, Lituania, Letonia, Estonia, Cipru, Malta), cea mai importantă de la fondarea "construcţiei europene". "Extinderea Uniunii Europene va fi atât în beneficiul actualelor state membre ale forului comunitar, cât şi în cel al viitorilor membri. Putem face un pas de uriaş în istorie (...) Este o problemă de voinţă politică, aceea de a crea o singură Europă, unică şi indivizibilă, care să trăiască în pace şi democraţie, ceea ce majoritatea ţărilor candidate au visat de 50 de ani", a subliniat ministrul danez.

Un punct important al reuniunii l-a constituit situaţia din Irak, marcată de refuzul liderilor irakieni de a permite revenirea inspectorilor ONU pentru dezarmare şi temerile faţă de o intervenţie militară americană. O serie de lideri europeni au subliniat necesitatea de a continua eforturile diplomatice pentru a-l convinge pe Saddam Hussein să accepte întoarcerea inspectorilor. Şeful diplomaţiei germane, Joschka Fischer, reprezentat de secretarul de stat Günter Pleuger, a făcut apel la colegii săi pentru lansarea unei dezbateri a problemei irakiene, subliniind că Germania, ca şi Franţa, se opune foarte clar ideii unei ofensive americane unilaterale împotriva Irakului. "Chestiunea irakiană depinde de Consiliul de Securitate al ONU. Această organizaţie trebuie să-şi continue eforturile şi să facă presiuni asupra Irakului pentru a-i retrimite pe inspectori în această ţară", a subliniat Înaltul reprezentant european pentru politică externă, Javier Solana. 

Recentul discurs al vicepreşedintelui american, Dick Cheney, a accentuat în ultimele zile îngrijorarea unor state precum Germania sau Franţa, care se opun unei intervenţii militare în Irak în lipsa unui mandat ONU.

În cadrul reuniunii de la Elsinore şeful diplomaţiei daneze a prezentat un plan de pace pentru zona Orientului Mijlociu. Planul de pace prevede trei faze, prima vizând încheierea unui acord de securitate între israelieni şi palestinieni, care să pună capăt terorii şi violenţelor din teritoriu, înaintea alegerilor palestiniene prevăzute pentru luna ianuarie 2003. Cea de-a doua fază prevede elaborarea de către Autoritatea Naţională Palestiniană a reformelor interne necesare creării unui nou stat, între care cele mai importante sunt elaborarea unei Constituţii democratice şi crearea unui sistem judiciar independent. Cea de-a treia fază prevede organizarea negocierilor finale pentru delimitarea frontierelor între Israel şi noul stat palestinian, inclusiv discutarea problemei statutului Ierusalimului. 

Preşedinţia daneză în exerciţiu a Uniunii Europene a pledat şi pentru stabilirea unui calendar realist în vederea creării statului palestinian independent până în 2005. Diplomaţii europeni apreciază că documentul analizat la Copenhaga va fi de natură să contribuie la conturarea unei poziţii europene comune în perspectiva apropiatei reuniuni a “cvartetului pentru pace” (SUA, UE, Rusia, ONU), programată să se desfăşoare în cursul lunii septembrie, la New York. 

"Există un acord general pentru susţinerea ideilor cuprinse în planul danez, care preconizează stabilirea unui stat palestinian cu frontiere provizorii în august 2003, înainte de crearea definitivă în iunie 2005", a precizat un purtător de cuvânt al preşedinţiei daneze a UE. Potrivit acestuia, "Cei 15" au subliniat necesitatea ca Europa să se implice în continuare în căutarea unei soluţii pentru reglementarea situaţiei din Orientul Mijlociu, precum şi necesitatea de a asocia la aceste eforturi şi ţările arabe. În acest scop, Ministrul danez de externe, Per Stig Moeller, a început, la 2 septembrie a.c., un turneu în Orientul Mijlociu, în cadrul căruia a vizitat Arabia Saudită, Egiptul, Israelul şi teritoriile palestiniene, unde a prezentat planul de pace al preşedinţiei daneze a UE.

Reprezentanţii UE au abordat şi problema Curţii Penale Internaţionale (CPI), pe fondul presiunilor exercitate de Statele Unite pentru semnarea de acorduri bilaterale care să garanteze imunitatea militarilor americani în faţa CPI. În cursul aceleiaşi reuniuni, şefii diplomaţiilor din statele membre UE au dezbătut un proiect de poziţie comună privind Curtea Penală Internaţională. "Vom lucra asupra unei poziţii comune care să respecte CPI şi vom vedea dacă vom putea rezolva unele dintre preocupările americanilor", a declarat şeful diplomaţiei daneze, Per Stig Moeller, subliniind că elaborarea unei poziţii oficiale va necesita mai multe săptămâni de consultări.

Potrivit diplomaţilor prezenţi la reuniune, Germania şi Franţa, împreună cu Comisia Europeană, se opun semnării unui acord cu SUA, în timp ce Marea Britanie ar dori o soluţie care să nu ştirbească din credibilitatea Statelor Unite. De asemenea, Italia nu intenţionează să blocheze adoptarea unei poziţii comune.

La finalul reuniunii, "Cei 15" au convenit să amâne până la 30 septembrie a.c. luarea unei decizii referitoare la divergenţele stârnite de Curtea Penală Internaţională, încredinţând această temă experţilor jurişti. "UE susţine cu fermitate CPI şi vrea să îi asigure un start bun. Suntem toţi de acord asupra acestui punct", a subliniat Per Stig Moeller.

Statele Unite au încercat în ultima perioadă de timp să încheie cu cât mai multe ţări acorduri bilaterale care să garanteze imunitatea militarilor lor în faţa Curţii Penale Internaţionale. Potrivit majorităţii politicienilor europeni, multiplicarea acestor acorduri este de natură să submineze autoritatea şi competenţa Curţii. Până în prezent, patru acorduri bilaterale de acest tip au fost încheiate de SUA cu România, Israel, Timorul Oriental şi Tadjikistan.

Miniştrii de externe din ţările membre ale Uniunii Europene şi-au dat acordul pentru propunerea Comisiei Europene ce vizează crearea unui fond de urgenţă, cu o valoare cuprinsă între 500 de milioane şi un miliard de euro, destinat rezolvării unor situaţii catastrofale, de genul inundaţiilor devastatoare care au afectat recent mai multe state europene. Ca urmare a inundaţiilor ce au produs imense pagube la jumătatea lunii august în Germania, Austria, Cehia şi Slovacia, Comisia Europeană a lansat ideea creării unui fond la care să se recurgă "în caz de catastrofă naturală, tehnologică sau de mediu".

Preşedintele Comisiei Europene, Romano Prodi, a precizat că fondul ar putea fi deblocat începând chiar din acest an, cu condiţia ca iniţiativa să primească aprobarea Consiliului de Miniştri al "Celor 15" şi a Parlamentului European (PE), care dispun în comun de bugetul UE. Potrivit unui purtător de cuvânt al PE, deputaţii intenţionează să adopte până la sfârşitul lunii septembrie a.c. propunerea Comisiei Europene. 

 

 

4. NOUA POLITICĂ EUROPEANĂ ÎN MATERIE DE TINERET ÎN CONTEXTUL CONVENŢIEI PRIVIND VIITORUL EUROPEI

 

 

Comisia Europeană şi statele membre ale UE au început transpunerea în practică a noii politici europene în materie de tineret, organizând în luna iulie, la Copenhaga, conferinţa “Tineretul 2002", iar la Bruxelles, "Convenţia tinerilor", manifestări care au avut ca scop aflarea opiniei tinerei generaţii despre viitorul Uniunii Europene. 

Comisia Europeană a trimis statelor membre ale UE şi celor candidate la aderare două chestionare privind ameliorarea participării tinerilor la viaţa socială şi politică şi îmbunătăţirea procesului de informare, în special în ceea ce priveşte UE. Răspunsurile, care vor fi cunoscute la începutul lunii noiembrie a.c., vor servi drept bază pentru un program de lucru concret ce ar urma să fie adoptat de Consiliu în anul 2003. În cadrul acestui program de lucru ar urma să figureze noi initiaţive vizând o mai mare implicare a tinerilor în deciziile politice, iar punerea în practică a acestora va reveni statelor membre.

Reunind 210 tineri din 28 de ţări europene, care au reflectat asupra chestiunilor abordate de Convenţia privind viitorul Europei, "ascultându-i, dezbătând cu ei şi oferindu-le mijloacele de a dezbate între ei, responsabilii potitici europeni au demonstrat că iau în serios tinerii", declara comisarul european pentru educaţie şi cultură, Viviane Reding.

Rezultatele acestor dezbateri au fost prezentate în cadrul Convenţiei privind viitorul Europei, care şi-A desfăşurat cea de-a şaptea sesiune plenară la mijlocul lunii iulie. În cazul în care unele propuneri ale tinerilor vor trezi interesul majorităţii membrilor Convenţiei, ele se vor regăsi în propunerile finale ale acestui for prezidat de fostul preşedinte francez Valery Giscard d’Estaing. Potrivit acestuia, tinerii ar putea ajuta la găsirea unui "nou limbaj, mai simplu şi mai comprehensibil pentru a discuta despre Europa".

Pe de altă parte, 1000 de tineri cu vârste cuprinse între 18 şi 25 de ani, din 33 de ţări europene, reuniţi la Copengaha, au discutat despre ceea ce ar dori să cuprindă o eventuală Constituţie europeană. Rezultatul acestei dezbateri, desfăşurate sub genericul "Tineretul 2002", a fost trimis mai multor organizaţii europene, precum şi Convenţiei privind viitorul Europei.

Înainte de începerea celor două manifestări, Comisia Europeană a dorit să cunoască opinia tinerilor cu vârste cuprinse între 15 şi 24 de ani în ceea ce priveşte funcţionarea Uniunii, precum şi viziunea lor asupra Europei. RezultateLe unui sondaj de opinie Eurobarometru-Flash, efectuat pe un eşantion reprezentativ de 7558 de tineri din ţările spaţiului comunitar, arată că noile generaţii situează în centrul proiectului european munca, solidaritatea, mobilitatea şi respectarea valorilor democratice.

Printre diferitele măsuri concrete pe care UE le-ar putea lua în viitor, 52% dintre subiecţi indică promovarea cooperării între agenţiile naţionale pentru ocuparea forţei de muncă. Jumătate dintre tineri doresc să urmeze o parte din studii în altă ţară europeană şi consideră că învăţarea limbilor străine trebuie larg sprijinită.

De la Convenţia privind Viitorul Europei, 79% dintre tineri aşteaptă o atenţie sporită faţă de şomaj şi faţă de lupta împotriva marginalizării; 65% dintre subiecţi doresc ca acest for să abordeze chestiunile de securitate, iar 60% menţionează problemele de securitate alimentară; 29% dintre tineri consideră că extinderea este un subiect foarte important pentru Convenţie, iar 33% estimează că problema eficienţei UE este foarte importantă.

 

 

5. DEZBATERI PRIVIND UNELE POLITICI EUROPENE

 

Problema imigranţilor clandestini

 

Experţi din mai multe ţări au avertizat Uniunea Europeană în legătură cu înăsprirea excesivă a atitudinii sale privind returnarea imigranţilor clandestini, apreciind că recurgerea la un ordin de expulzare trebuie să fie considerată drept o măsură extremă. În cadrul unui colocviu organizat la Bruxelles, în cursul lunii iulie, de Comisia Europeană pe tema viitoarei politici comune în domeniu, mai mulţi experţi au cerut măsuri care să favorizeze "reîntoarcerea voluntară" a imigranţilor clandestini în ţările lor de origine, inclusiv un sprijin de ordin financiar. Executivul comunitar va prezenta, în toamna acestui an, un plan operativ privind returnarea a sute de mii de imigranţi aflaţi în mod ilegal în ţările membre ale Uniunii Europene şi care nu-şi pot reglementa situaţia.

În prezent, în Uniunea Europeană există, potrivit unor estimări, circa trei milioane de imigranţi clandestini, majoritatea lor intrând în spaţiul comunitar ca turişti sau solicitanţi de azil, dar Comisia Europeană susţine că există un "prag de toleranţă" în faţa acestei probleme.

"Cei 15" au convenit la Consiliul European de la Sevillia sprijinirea unui plan global de returnare care-i va afecta în primul rând pe imigranţii clandestini care au comis delicte sau ale căror cereri de azil au fost respinse. Între 1999 şi 2000, ţările membre ale UE au primit 315000 de cereri de azil, dar au acordat numai 27500. Marea Britanie, Germania sau Belgia primesc cel mai mare număr de cereri şi acum fac cele mai mari presiuni în vederea returnării celor care nu au obţinut dreptul de azil.

În cadrul colocviului de la Bruxelles s-a evidenţiat că Uniunea Europeană va acorda prioritate “reîntoarcerii voluntare” a imigranţilor clandestini - unul dintre principalele aspecte ale Cărţii Verzi privind politica comunitară de returnare a acestor imigranţi, aprobată de Comisia Europeană la 11 aprilie a.c. ca document de bază pentru un program comun de repatrieri. Planul UE include posibilitatea folosirii în comun, de către "Cei 15", a unor avioane pentru a-i transporta pe imigranţii clandestini în ţările lor de origine.

Cartea Verde menţionează că persoanele din terţe ţări fără un statut care să le permită să rămână în mod permanent sau temporar în statele membre ale UE trebuie să abandoneze spaţiul comunitar, dar insistă asupra faptului că acelea care doresc să revină în ţările lor trebuie ajutate inclusiv din punct de vedere material.

Jonas Widgren, expert în cadrul Centrului Internaţional pentru Politică în Domeniul Migraţiei (ICMPD), a afirmat că 20%-25% dintre imigranţii care părăsesc Europa din lipsa unui permis de rezidenţă fac acest lucru în mod voluntar. El a apreciat, totodată, că UE ar trebui să-şi fixeze obiectivul ca această proporţie să urce la 40%. Reprezentanta preşedinţiei daneze a UE, Dorit Herlick, s-a arătat, însă, sceptică. "Imigranţii clandestini nu doresc să se întoarcă în ţările lor", a spus D. Herlick, apreciind că "va fi nevoie de o cooperare internaţională în acest sens". Dorit Herlick şi alţi participanţi la colocviul de la Bruxelles au subliniat că planul de returnare trebuie să fie echilibrat, fiind nevoie de “o politică justă şi umană” în acelaşi timp. Alţi experţi au insistat asupra necesităţii de a se utiliza metode comune în cazul acordării sau neacordării dreptului de azil, subliniind faptul că în primul rând trebuie avute în vedere drepturile familiale şi, în special, cele ale copiilor.

"Reîntoarcerea în ţara de origine printr-un ordin de expulzare trebuie să fie considerată drept o măsură extremă", a declarat Luis Miguel Pariza Castanos, reprezentant al Comitetului Economic şi Social european (CES). Acesta a estimat că o viitoare legislaţie europeană ar trebui să evite considerarea imigranţilor clandestini drept "delincvenţi". "Nu este legal să se intre în Uniunea Europeană fără documente, dar aceasta nu constituie un act de delincvenţă", a subliniat acesta, amintind necesitatea adoptării imediate a unui document comunitar privind imigraţia ilegală.

Reprezentanta Angliei, Michelle Pritchard a apreciat că o politică de returnare sistematică a imigranţilor clandestini riscă să "deterioreze relaţiile intercomunitare şi să creeze tensiuni sporite în marile oraşe, precum Londra, unde astfel de imigranţi se află în număr mare".

 

Apropierea dintre ştiinţă şi societate

 

Comisia Europeană sprijină cu 1,44 milioane de euro proiectul "Science Generation" - lansat acum doi ani în Franţa, de Institut de France şi Fundaţia Aventis, ca proiect-pilot - pentru stimularea dezbaterii publice asupra unor probleme ştiinţifice cu impact direct asupra vieţii şi societăţii. Proiectul, prezentat de comisarul european pentru cercetare, Philippe Busquin, se înscrie în demersul de apropiere dintre ştiinţă şi societate promovat de executivul comunitar în cadrul spaţiului european al cercetării.

"Ştiinţa progresează foarte repede, dând speranţe multor oameni, dar inspirând şi teamă", a subliniat Philippe Busquin, potrivit căruia această situaţie atrage responsabilitatea oamenilor de ştiinţă şi a autorităţilor publice. Prin "Science Generation", cetăţenii au posibilitatea de a-şi exprima aşteptările şi rezervele faşă de unele opţiuni ştiinţifice. "Acum este necesar mai mult ca oricând ca acest dialog să se organizeze şi la scară europeană", a apreciat Philippe Busquin.

Principiul dezbaterii publice asupra acestor chestiuni corespunde mai multor obiective ale Comisiei Europene, şi anume: crearea unui spaţiu european al cercetării, pentru a-i asigura acesteia un mediu coerent şi stimulant; dezvoltarea ansamblului ştiinţă-viaţă într-un mod responsabil, pentru care executivul comunitar a prezentat un plan de acţiune în ianuarie 2002; apropierea dintre exponenţii cercetării, ai vieţii economice şi sociale şi ai deciziei politice - obiect al unui alt plan de acţiune, lansat de Comisia Europeană în decembrie 2001.

"Science Generation", care a cunoscut un mare succes în Franţa, se va extinde, graţie sprijinului Comisiei Europene prin intermediul celui de-al V-lea Program-cadru privind cercetarea, şi în alte ţări membre ale UE, în special în Italia şi Suedia, în parteneriat cu reţeaua Euro-CASE (European Council of Applied Sciences and Engineering), care grupează 18 academii de ştiinţe aplicate şi tehnologie.

Federaţia italiană a asociaţiilor ştiinţifice şi tehnologice va coordona punerea în aplicare a proiectului "Science Generation" în trei regiuni italiene, alese în funcţie de caracteristicile lor, şi anume: Lombardia (pentru ponderea sa economică industrială şi pentru prezenţa a trei centre biotehnologice), Lazio (pentru numărul mare de industrii farmaceutice) şi Sicilia. La rândul său, Academia Regală suedeză a ştiinţelor şi tehnologiilor va organiza, în trei regiuni ale Suediei, dezbateri la care vor participa tineri cercetători şi profesori, intenţionând să realizeze unele sondaje de opinie privind utilizarea realizărilor biotehnologice.

Noua fază a proiectului "Science Generation" va include realizarea unor anchete, barometre şi colocvii la care vor participa experţi, oameni de ştiinţă, filozofi, istorici, jurişti, reprezentanţi ai cercurilor politice, economice, sociale şi ai mass-media. Cinci grupuri de lucru interregionale îşi vor începe activitatea în septembrie 2002, pentru a promova o ştiinţă mai apropiată de cetăţeni, şcoli mai deschise faţă de ştiinţă, informaţii ştiinţifice mai accesibile, o ştiinţă fără frontiere, pentru o solidaritate mai mare între ţările bogate şi cele sărace.

"Într-o societate bazată pe cunoaştere, o guvernare democratică trebuie să le asigure cetăţenilor mijloacele de a participa, în cunoştinţă de cauză, la progresele ştiinţifice şi tehnice", aprecia comisarul european pentru cercetare. Cartea Albă a Guvernării europene (iulie 2001) prezintă cinci principii fundamentale în acest sens: deschidere, participare, responsabilitate, eficienţă şi coerenţă. Potrivit lui Philippe Busquin, în spaţiul european al cercetării, accesul la cunoaştere şi dialogul dintre cei care "produc" această cunoaştere (cercetătorii), cei care îşi împart beneficiile şi consecinţele (societatea) şi cei care au responsabilitatea de a gestiona valorificarea lor (puterea politică) sunt fundamentale. Philippe Busquin evidenţiază necesitatea respectării a trei etape în schema "democraţiei participative a guvernării" în domeniul ştiinţei, şi anume: comunicarea informaţiei, fiabilă şi reciprocă; dialogul şi dezbaterea, cu respectarea diversităţii culturale; contribuţia la procesul de decizie politică.

Comisarul european pentru cercetare a amintit că, în anul 2000, a instituit un grup de eminenţi experţi europeni, al cărui scop a fost descoperirea şi stimularea subiectelor de reflecţie privind progresul biologic şi de a pune la punct structuri şi modalităţi inovatoare de dezbatere, în cadrul cărora cunoaşterea să se poată transmite în două sensuri: "dinspre ştiinţă spre experienţă, şi invers".

